钦定古今图书集成/明伦汇编/官常典/第510卷 > 种谊
## 钦定古今图书集成/明伦汇编/官常典/第510卷 > 种谊

按《宋史种世衡传》：“谊字寿翁，世衡幼子也。兄古、谔，皆
有将材。熙宁中，古入对，神宗问其家世，命谊以官。从
高遵裕复洮、岷，又平山后羌，至熙河，副将使青唐，董
毡遣鬼章迎候境上，取道故为回枉，以夸险远。谊固
习其地里，诮之曰：‘尔跳梁坎井间，谓我不知远近耶’？
命趋便道，鬼章怒，胁以兵，谊声气不动，卒改涂。外为”
路都监，自兰州渡河讨贼，斩首六百，累转西京使。元
祐初，知岷州。鬼章诱杀景思立后，益自矜，大，有窥故
土之心，使其子诣宗哥请益兵入寇，且结属羌为内
应。谊刺得其情，上疏请除之。诏遣游师雄就商利害，
遂举姚兕合兵出讨，羌迎战，击走之，追奔至洮州。谊
亟进攻，晨雾蔽野，跬步不可辨。谊曰：“吾军远来，彼固
不知厚薄，乘此可一鼓而下也。”遂亲鼓之。有顷雾霁，
先登者已得城。鬼章就执，谊戏问之曰：“别后安否？”不
能对，徐谓人曰：“我生恶种，使今日果为所擒，天不使
我复有故土，命也。”遂俘以归。拜西上阁门使、廉州刺
史，徙知鄜州。夏人犯延安，赵卨使谊统诸将，敌闻谊
至，皆溃去。延人谓得谊，胜精兵二十万。进熙河钤辖、
知兰州。兰与通远皆绝塞，中间保障不相接，腴田多
弃不耕，谊请城李诺平以扼冲要。会迁东上阁门使、
保州团练使，卒，年五十五。谊倜傥有气节，喜读书，莅
军整严，令一下，死不敢避。遇敌，度不胜不出，故每战
未尝负败。岷羌酋包顺、包诚恃功骄恣，前守务姑息，
谊至，厚待之。适有小过，叱下吏将寘法，顺诚叩头伏
罪，愿效命以赎。乃使输金出之，群羌畏惕。及洮州之
役，二人功最多。